b'\n_START_ARTICLE_\nPuerto Iguaz\xc3\xba\n_START_PARAGRAPH_\nPuerto Iguaz\xc3\xba je mesto z okoli 32.000 prebivalci, ki le\xc5\xbei na skrajnem severu argentinske provice Misiones, okoli 300\xc2\xa0km severovzhodno od provincialne prestolnice Posadas, tik ob izlivu reke Igua\xc3\xa7u v reko Paran\xc3\xa1, ki predstavlja tromejo Argentine, Brazilije in Paragvaja._NEWLINE_Mesto \xc5\xbeivi predvsem od turizma, saj predstavlja izhodi\xc5\xa1\xc4\x8de do argentinskega dela slapov Iguaz\xc3\xba, ki se nahajajo pribli\xc5\xbeno 18\xc2\xa0km. vzhodno od mesta._NEWLINE_Vse do 80. let 19. stoletja je ozemlje poseljevalo le staroselsko ljudstvo Gvarani, dokler ni leta 1883 pre\xc5\xa1lo v last Gregoria Lezame, ki je financiral prvo znanstveno odpravo, ki je podro\xc4\x8dje sistemati\xc4\x8dno raziskala. Dva \xc4\x8dlana te odprave, Carlos Bosetti in Jordan Hummel sta kasneje pri\xc4\x8dela organizirati prve obiske slapov Iguaz\xc3\xba in nastala je prva naselbina._NEWLINE_Leta 1901 je po reki Paran\xc3\xa1 priplula prva ladja z obiskovalci. Med njimi je bila tudi Victoria Aguirre, ki je 12. avgusta 1901 skupaj s Hummelovima dru\xc5\xbebenikoma Gibajo in N\xc3\xba\xc3\xb1ezem prispevala velik del sredstev za ureditev poti do slapov. Zaradi velikega pomena te donacije za nadaljnji razvoj ta datum danes velja za simboli\xc4\x8dno ustanovitev mesta, ki se je spo\xc4\x8detka imenovalo Puerto Aguirre. Leta 1934 so bili slapovi za\xc5\xa1\xc4\x8diteni v okviru narodnega parka. Leta 1943 je mesto znova dobilo ime Puerto Iguaz\xc3\xba, \xc5\xbee leta 1951 so ga preimenovali po Evi Per\xc3\xb3n, dokler ga po voja\xc5\xa1kem udaru, ko so leta 1955 odstavili Juana Per\xc3\xb3na, niso dokon\xc4\x8dno preimenovali v dana\xc5\xa1nje ime._NEWLINE_Puerto Iguaz\xc3\xba povezuje dr\xc5\xbeavna cesta RN12 s Posadasom in od tam s preostalo Argentino. \xc5\xbde leta 1948 so zgradili prvo letali\xc5\xa1\xc4\x8de z neutrjeno vzletno pristajalno stezo. Leta 1985 dograjeni most Tancredo Neves, znan tudi pod imenom Most bratststva, ga povezuje z mestom Foz do Igua\xc3\xa7u na brazilski strani Igua\xc3\xa7uja.'